b'\n_START_ARTICLE_\nDivini Redemptoris\n_START_PARAGRAPH_\nDivini Redemptoris (v prevodu:Bo\xc5\xbeanski Odre\xc5\xa1enik) je pape\xc5\xa1ka okro\xc5\xbenica (enciklika), ki jo je objavil pape\xc5\xbe Pij XI. 19. marca 1937, torej le nekaj dni po objavi okro\xc5\xbenice Mit brennender Sorge. _NEWLINE_Medtem, ko je okro\xc5\xbenica Mit brennender Sorge, obsodba nacionalnega socializma, pisana za takratne nem\xc5\xa1ke razmere proti nacionalnemu socializmu in je za slovenske razmere manj pomembna, je Divini Redemptoris, ki je obsodba komunizma, posebno med drugo svetovno vojno tesno povezana z usodo slovenskega naroda.\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nRevolucije v Rusiji, \xc5\xa0paniji, Mehiki so temeljito pretresle svet. Osvajalsko delovanje sovjetskih komunistov po celem svetu je zato zahtevalo, po pape\xc5\xbeevih besedah, ponovno obravnavo dru\xc5\xbebenih vpra\xc5\xa1anj pod vtisom novih dru\xc5\xbebenih razmer. Pape\xc5\xbe sicer ugotavlja, da so \xc5\xbee njegovi predniki za\xc4\x8deli takoj opozarjati na usodne posledice, ki bodo sledile iz lo\xc4\x8ditve znanosti in tehnike na eni strani od religije in morale na drugi. Komunizem pa je s svojimi idejami o brezrazredni dru\xc5\xbebi, o dialekti\xc4\x8dnem nasprotju, o zgolj materialnosti sveta in o revoluciji popolnoma sprevrgel vse dotedanje vrednote in celotni dru\xc5\xbebeni red.\n_START_SECTION_\nVsebina\n_START_PARAGRAPH_\nOkro\xc5\xbenica poudarja, da se sovjetska oblast sicer hvali z napredkom in uspehi, a opozarja, da je treba te pripisati deloma industrializaciji in pa prisili oziroma goljufiji, ki ju je uvedla komunisti\xc4\x8dna oblast. _NEWLINE_Treba pa je trezno presoditi temeljne smernice, po katerih se odvija \xc5\xbeivljenje "v novem redu". Komunizem namre\xc4\x8d zavra\xc4\x8da, kar je v \xc4\x8dlove\xc5\xa1tvu svetega: zakon, dru\xc5\xbeino in sploh osebo in dr\xc5\xbeavo. \xc5\xbdal celo izobra\xc5\xbeenci ne vidijo varljivosti komunisti\xc4\x8dnih obljub, ki naj bi izpolnile "te\xc5\xbenje, ki so same po sebi brez dvoma popolnoma upravi\xc4\x8dene", vendar bodo glede na na\xc4\x8din izvedbe, ki ga zahtevajo komunisti, ugonobile dru\xc5\xbebo. Da komunisti\xc4\x8dne ideje padajo na plodna tla, sta pripomogla neukro\xc4\x8deni liberalizem in propaganda po svetu, ki jo utrjuje tudi molk svetovnega \xc4\x8dasopisja o komunisti\xc4\x8dnih grozodejstvih. Okro\xc5\xbenica predstavlja posledice v Sovjetski zvezi, Mehiki in \xc5\xa0paniji. Komunizem tepta vsak naravni zakon, ki ga celo preprosti narodi, ki ne poznajo kr\xc5\xa1\xc4\x8danskih smernic, ne prelamljajo. _NEWLINE_Ko pape\xc5\xbe kritizira te marksisti\xc4\x8dne poglede, ponovno kot v Quadragesimo Anno povzame bistvo kr\xc5\xa1\xc4\x8danskega nauka o dru\xc5\xbebi, dru\xc5\xbeini in dr\xc5\xbeavi. Vzrok dru\xc5\xbebenega propada je opustitev kr\xc5\xa1\xc4\x8danskih na\xc4\x8del v dru\xc5\xbebenem \xc5\xbeivljenju. Proti temu naj bi si poleg dr\xc5\xbeave prizadevali bogati in tudi tisti, ki si morajo slu\xc5\xbeiti vsakdanji kruh z delom. Vendar pa prenove dru\xc5\xbebe ni mo\xc4\x8d dose\xc4\x8di s prevratom. Okro\xc5\xbenica opozarja, da Kristus kritizira bogatine, ki nimajo skrbi za reve\xc5\xbea. Zato je treba poleg vzajemne (delilne) pravi\xc4\x8dnosti uveljaviti tudi (\xc5\xa1ir\xc5\xa1o) dru\xc5\xbebeno pravi\xc4\x8dnost, ki je v tem, da vsak \xc4\x8dlan dru\xc5\xbebe pride vsaj do osnovnih \xc5\xbeivljenjskih potreb\xc5\xa1\xc4\x8din za pre\xc5\xbeivljanje. _NEWLINE_Okro\xc5\xbenica opozarja katoli\xc4\x8dane, naj ne nasedejo komunisti\xc4\x8dnim la\xc5\xbeem o hitri spremembi dru\xc5\xbebenega stanja. Tiste, ki so \xc5\xbee za\xc5\xa1li v komunisti\xc4\x8dni tabor pa vabi, naj se vrnejo, kajti "komunizem je nekaj bistveno slabega, zato v nobeni stvari ne bo z njim sodeloval, komur je mar kr\xc5\xa1\xc4\x8danska kultura" ._NEWLINE_\xc5\xa0kofom in duhovnikom okro\xc5\xbenica polaga na srce, naj \xc5\xa1e bolj skrbno gradijo kr\xc5\xa1\xc4\x8danske skupnosti in obnovijo srednjeve\xc5\xa1ke (cehe) kr\xc5\xa1\xc4\x8danske zdru\xc5\xbebe (korporacije) v novih prilikah in zahtevah. Laiki, posebno v Katoli\xc5\xa1ki akciji, naj si privzgojijo \xc4\x8dut za dru\xc5\xbebeno organiziranje na kr\xc5\xa1\xc4\x8danskih duhovnih temeljih. V celoti naj torej Cerkev in njeni udje, pa tudi dr\xc5\xbeava in njene ustanove skrbe za pristne nravne temelje dru\xc5\xbebe. Teh temeljev pa ne bo brez verske podlage. Zato pape\xc5\xbe kli\xc4\x8de katoli\xc4\x8dane k prenovi. Seveda pa mora dr\xc5\xbeava skrbeti za pravi\xc4\x8dno dru\xc5\xbebeno ureditev, za ob\xc4\x8do blaginjo, oskrbeti temeljna sredstva za \xc5\xbeivljenje dr\xc5\xbeavljanov in zagotavljati zgledno dr\xc5\xbeavno upravo. Tako je upati na uspe\xc5\xa1no prenovo dru\xc5\xbebe in odvrnitev komunisti\xc4\x8dne nevarnosti.'